ויליאם דאנלופ סימפסון

**ויליאם דאנלופ סימפסון** (באנגלית: **William Dunlap Simpson**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1854–1856 ובשנים 1858–1860, לאחר מכן ועד 1863 כחבר הסנאט של קרוליינה הדרומית, ולאחר מכן ועד 1865 כחבר בית הנבחרים של הקונפדרציה. ב-1876 נבחר סימפסון כסגן מושל קרוליינה הדרומית ה-56, ומתוקף תפקידו זה, בפברואר 1879, כאשר התפטר המושל וייד המפטון השלישי כדי לאייש מושב בסנאט של ארצות הברית, הושבע סימפסון במקומו כמושל קרוליינה הדרומית ה-78. בספטמבר 1880 התפטר סימפסון מתפקידו כמושל כדי לכהן כנשיא בית המשפט העליון של קרוליינה הדרומית, תפקיד בו הוא כיהן עד מותו.
## ראשית חייו
ויליאם דאנלופ סימפסון נולד במחוז לורנס שבקרוליינה הדרומית, כבנם של הרופא ג'ון ולס סימפסון ושל אליזבת (לבית סאטרוייט) סימפסון. ב-1843 הוא השלים את לימודיו בקולג' קרוליינה הדרומית (כיום אוניברסיטת קרוליינה הדרומית). לאחר מכן הוא למד בבית הספר למשפטים באוניברסיטת הרווארד, אך פרש מהן לאחר שנת לימודים אחת. הוא השלים את השכלתו המשפטית בקריאה עצמית בהדרכת חמו, הנרי קלינטון יאנג, ולאחר שב-1846 התקבל ללשכת עורכי הדין של קרוליינה הדרומית, עסק בשותפות עמו בעריכת דין.

עם פרוץ מלחמת האזרחים, התגייס סימפסון לצבא הקונפדרציה, קיבל מינוי כמייג'ור, והוצב במטהו של הגנרל מילדג' לוק בונהאם. הוא סייע לארגן את רגימנט המתנדבים ה-14 של קרוליינה הדרומית, קודם ב-1862 לדרגת לוטננט קולונל, ובפברואר 1863 פרש מהשירות.
## קריירה פוליטית
סימפסון כיהן כחבר בית הנבחרים של קרוליינה הדרומית בשתי תקופות כהונה בלתי רצופות, בשנים 1854–1856 ובשנים 1858–1860. בשנים 1863–1865 הוא היה נציג קרוליינה הדרומית בבית הנבחרים של הקונפדרציה.

עם תום מלחמת האזרחים, שב סימפסון לעסוק בעריכת דין בלורנס. ב-1868 הוא נבחר לבית הנבחרים של ארצות הברית, אך הרפובליקנים הרדיקלים סירבו לאשר את בחירתו, והוא לא אייש את מושבו. ב-1876 הוא התמודד ונבחר לתפקיד סגן מושל קרוליינה הדרומית. באותה שנה השיבו הדמוקרטים לעצמם את השליטה בבית המחוקקים המדינתי ואת תפקיד המושל. ב-1878 נבחר סימפסון לתקופת כהונתו השנייה כסגן המושל. עם התפטרותו של וייד המפטון השלישי מתפקיד המושל בפברואר 1879 כדי לכהן בסנאט של ארצות הברית, הושבע סימפסון במקומו והיה למושל קרוליינה הדרומית ה-78.

כמושל עודד סימפסון חקיקה פרוגרסיבית בתחום החינוך, ודאג להקמת מחלקת החקלאות של קרוליינה הדרומית. בפברואר 1880 מונה סימפסון כנשיא בית המשפט העליון של קרוליינה הדרומית. עקב כך הוא התפטר מתפקידו כמושל, וכיהן על כס השיפוט עד מותו.
## חיים אישיים
ב-1847 נשא סימפסון לאישה את ג'יין אליזבת יאנג, ולשניים נולדו שלוש בנות וחמישה בנים (מתוכם אחד שנפטר בילדותו).

ויליאם דאנלופ סימפסון נפטר בקולומביה ב-26 בדצמבר 1890, בעת כהונתו בבית המשפט העליון. הוא נטמן בבית הקברות העירוני של לורנס.

ביתו שבלורנס  הוכנס ב-1974 אל המרשם הלאומי של מקומות היסטוריים.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1419-1420.


## קישורים חיצוניים

* ויליאם דאנלופ סימפסון באתר אגודת המושלים הלאומית 
* ויליאם דאנלופ סימפסון באנציקלופדיה של קרוליינה הדרומית 
* ויליאם דאנלופ סימפסון באתר The Political Graveyard 
* 

## הערות שוליים

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי קרוליינה הדרומית
קטגוריה:חברי האספה הכללית של קרוליינה הדרומית
קטגוריה:שופטי בתי המשפט של מדינת קרוליינה הדרומית
קטגוריה:פוליטיקאים דרומיים במלחמת האזרחים האמריקנית
קטגוריה:בוגרי אוניברסיטת קרוליינה הדרומית
קטגוריה:בוגרי בית הספר למשפטים באוניברסיטת הרווארד
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1823
קטגוריה:אמריקאים שנפטרו ב-1890